**Mekling for Havbruksoverenskomsten – informasjon om reglene ved konflikt**

Meklingen mellom Sjømat Norge og Fellesforbundet finner sted den 30. og 31. august, med meklingsfrist den 31. august kl. 24. Hvis vi ikke oppnår enighet, så vil resultatet bli streik. Senest 4 dager før meklingsfrist vil vi motta plassfratredelse fra Fellesforbundet, altså en oversikt over hvilke virksomheter som foreløpig vil bli tatt ut i streik (Fellesforbundet vil også senere kunne ta ut flere bedrifter, med 4 dagers varsel). Nedenfor vil vi gi informasjon om en del problemstillinger som oppstår i tilknytning til streik.

**Adgangen til å fortsette arbeidet under en streik**

Ved en streik så er det de organiserte arbeidstakerne som legger ned sitt arbeid. De uorganiserte arbeidstakerne har både rett og plikt til å fortsette arbeidet. Arbeidet kan således fortsette på bedriften og dersom det er få organiserte vil arbeidet i mindre grad berøres.

Bedriften vil også ha en viss adgang til å omdisponere de gjenværende arbeidstakerne, for eksempel for å unngå hull i en turnus eller skiftplan. Bedriften kan ikke ta inn ekstra personell eller sette ansatte på overtid, for å redusere virkningen av streiken.

Innehaver av bedrift og innehaverens nærmeste familie kan søke å avverge virkningen av en streik med eget arbeid. Daglig leder og overordnede arbeidstakere må også kunne utføre alt arbeid som ligger inn under deres ansvarsområde.

**Permittering av uorganiserte**

Dersom de uorganiserte ikke kan sysselsettes og driften således ikke kan holdes i gang, må disse permitteres. I så fall gjelder en permitteringsfrist på 14 dager i og med at dette er konflikt i egen bedrift. Bedriften bør her benytte betinget permitteringsvarsel i forkant av mekling, jf. tidligere informasjon.

**De tillitsvalgtes adgang til bedriften, klubbkontorer etc.:**

Utgangspunktet er at de arbeidstakere som er tatt ut i streik ikke har adgang til bedriftens lokaler eller område. Denne begrensningen gjelder ikke det hvor allmennheten har adgang, slik som f. eks. restauranter, forretninger og lignende forutsatt at vedkommende opptrer som gjest eller kunde.

Det kan være hensiktsmessig at det gis adgang til klubbkontoret. Dette bør drøftes og avtales på forhånd.

**Dispensasjon**

Dersom streiken rammer uforholdsmessig hardt, så er det i helt spesielle tilfeller

anledning til å søke dispensasjon. Søknaden om dispensasjon sendes Sjømat Norge, som så vurderer om denne skal videresendes til Fellesforbundet.

I praksis gis følgende kriterier grunnlag for dispensasjon:

• Fare for liv eller helse (dyr og mennesker)

• Fare for betydelig materiell skade

En søknad om dispensasjon må være begrunnet. Søknaden må inneholde tilstrekkelig opplysninger om arbeidssted, arbeidsoppgaver, varighet og navngitte arbeidstakere som bedriften søker dispensasjon for. Videre må det opplyses hvilket tariffområde arbeidet omfattes av.

LO og forbundene gir ikke dispensasjon begrunnet i økonomiske forhold eller at streiken

fører til konkurransevridning mellom bedriftene.

Søknad om dispensasjon kan sendes på e-post til; [rune.dyrvik@sjomatnorge.no](mailto:rune.dyrvik@sjomatnorge.no)

**Øvrig informasjon**:

Vi henviser for øvrig til informasjon om regelverket på NHOs hjemmesider, se https://www.nho.no/Lonn-og-tariff/Streik-og-konflikt/Streik-og-arbeid-under-konflikt/

Kontaktperson: Rune Dyrvik, fagsjef arbeidsliv, tlf. 92685886